ജേസണ് റോയ് രാജസ്ഥാനെതിരെ കളിക്കുമോ? ഹൈദരാബാദ് പരിശീലകന്റെ മറുപടി ഇങ്ങനെ. ഐപിഎല്ലിന്റെ ആദ്യ പാദത്തില് മിച്ചല് മാര്ഷ് പരിക്കേറ്റ് പുറത്തായതിന് പിന്നാലെയായിരുന്നു അദ്ദേഹത്തിന് പകരം ഇംഗ്ലണ്ട് സ്റ്റാര് ഓപ്പണര് ജേസണ് റോയെ സണ് റൈസേഴ്സ് ഹൈദരാബാദ് ടീമിലെത്തിച്ചത്. എന്നാല് ടീമിന്റെ പ്രകടനം ദയനീയമായെങ്കിലും ഇതു വരെ ഒരു മത്സരത്തില്പ്പോലും റോയ്ക്ക് ഹൈദരാബാദിന്റെ പ്ലേയിംഗ് ഇലവനില് ഇടം ലഭിച്ചില്ല. ടീമിന്റെ സൂപ്പര് താരമായ ഡേവിഡ് വാര്ണര് ഓപ്പണിംഗില് മോശം ഫോമില് തുടരുന്ന സാഹചര്യത്തില് റോയ്ക്ക് ഒരവസരമെങ്കിലും ഹൈദരാബാദ് നല്കണമെന്നാണ് ആരാധകരുടെ ആവശ്യം. ഇന്നലെ പഞ്ചാബ് കിംഗ്സിനെതിരെ നടന്ന മത്സരത്തില് സണ് റൈസേഴ്സ് ഹൈദരാബാദ് പരാജയപ്പെട്ടതിന് പിന്നാലെ സംസാരിക്കവെ ജേസണ് റോയ് അടുത്ത മത്സരത്തില് കളിക്കുമോ എന്ന ചോദ്യം ഹൈദരാബാദ് പരിശീലകന് ട്രെവര് ബെയ്ലിസിന് നേരിടേണ്ടി വന്നു. രാജസ്ഥാന് റോയല്സിനെതിരെ തിങ്കളാഴ്ച നടക്കാനിരിക്കുന്ന മത്സരത്തില് റോയ് കളിക്കുമോയെന്ന ചോദ്യത്തിന് കൃത്യമായ ഉത്തരം നല്കാന് തയ്യാറാകാതിരുന്ന ബെയ്ലിസ്, ഞായറാഴ്ച നടക്കാനിരിക്കുന്ന ടീം മീറ്റിംഗിലാണ് പ്ലേയിംഗ് ഇലവന് തിരഞ്ഞെടുക്കുന്ന കാര്യം തീരുമാനിക്കുന്നതെന്ന് വ്യക്തമാക്കി. ജേസണ് റോയ് ഞങ്ങളുടെ കൈവശം അധികമുള്ള വിദേശ ബാറ്ററാണ്. മാനേജ്മെന്റ് ഒരുമിച്ച് ചര്ച്ച ചെയ്യുകയും, ഒരു ടീമിനെ തിരഞ്ഞെടുക്കുകയും ചെയ്യുമെന്ന കാര്യത്തില് എനിക്കുറപ്പുണ്ട്. ഞാന് ഇപ്പോള് ഒരു ടീമിനെ തിരഞ്ഞെടുക്കാന് പോകുന്നില്ല. ഞങ്ങള് അതേക്കുറിച്ച് ചിന്തിക്കുകയും, നാളെ ഒരു സെലക്ഷന് മീറ്റിംഗ് നടത്തുകയും ചെയ്യും. ബെയ്ലിസ് പറഞ്ഞു. അതേ സമയം പതിനാലാം എഡിഷന് ഐപിഎല്ലില് അതിദയനീയ പ്രകടനമാണ് സണ് റൈസേഴ്സ് ഹൈദരാബാദിന്റേത്. സീസണില് ഇതു വരെ കളിച്ച 9 മത്സരങ്ങളില് ഒരു വിജയം മാത്രം നേടാനായ ഹൈദരാബാദ്, പോയിന്റ് പട്ടികയില് ഏറ്റവും അവസാന സ്ഥാനത്താണ്. ഇന്നലെ പഞ്ചാബിനോടേറ്റ തോല്വിയോടെ ഈ ഐപിഎല്ലില് നിന്ന് പുറത്താകുന്ന ആദ്യ ടീമായും ഹൈദരാബാദ് മാറിക്കഴിഞ്ഞു.